KIRJALLINEN KYSYMYS P-2539/02 esittäjä(t): Daniela Raschhofer (NI) komissiolle. EU:n tulvakatastrofiapu.



Virallinen lehti nro 092 E , 17/04/2003 s. 0183 - 0184



KIRJALLINEN KYSYMYS P-2539/02 esittäjä(t): Daniela Raschhofer (NI) komissiolle (5. syyskuuta 2002) Aihe: EU:n tulvakatastrofiapu Itävalta on Saksan ja Tekin tasavallan tavoin joutunut viime viikkoina ennennäkemättömän tulvakatastrofin uhriksi. Tuhannet ihmiset ovat menettäneet toimeentulonsa, ja heidän elämältään on pudonnut pohja pois. Tulvien aiheuttamat vahingot ovat useiden miljardien eurojen suuruiset. Tilanne on katastrofaalinen. Pyydän komissiota vastaamaan seuraaviin kysymyksiin: - Onko maatalousbudjetissa varoja, joilla voitaisiin varmistaa nopea taloudellinen apu vahinkoa kärsineille ihmisille samoin kuin tehtiin esimerkiksi BSE-kriisin aikana? - Jos on, missä muodossa ja miten paljon rahallista tukea voidaan myöntää? Franz Fischlerin komission puolesta antama vastaus (2. lokakuuta 2002) Komissio hyväksyi 28. elokuuta 2002 pidetyssä kokouksessaan laajan toimenpide- ja aloitepaketin, joka koski lyhyen ja keskipitkän aikavälin tukea tulvista kärsineiden alueiden asukkaille. Paketin yksityiskohdat on esitetty tiedonannossa Euroopan parlamentille ja neuvostolle (Euroopan yhteisön reaktio Itävallassa, Saksassa ja useissa ehdokasmaissa esiintyneisiin tulviin(1)). Yksi tärkeä osa pakettia on ehdotus Euroopan unionin solidaarisuusrahaston perustamisesta. Rahasto antaa katastrofeista kärsineiden jäsenvaltioiden ja jäsenyysneuvotteluja käyvien valtioiden käyttöön kaikkiaan miljardi euroa vuodesta 2002 lähtien. Solidaarisuusrahastosta tuetaan välittömiä avustustoimia. Komissio odottaa budjettivallan käyttäjän (Euroopan parlamentin ja neuvoston) hyväksyntää tälle ehdotukselle. Maatalouden ja maaseudun kehittämisen osalta komissio haluaa korostaa seuraavia tärkeitä asioita: - Peltokasveista maksettavien suorien tukien maksaminen etukäteen, mistä komissio on jo päättänyt, mahdollistaa sen, että Saksa maksaa 1. syyskuuta 2002 15. lokakuuta 2002 tietyillä alueilla tulvista kärsineille tuottajille 50 prosenttia ennakkoa. Tällä pyritään tyydyttämään välittömästi maksuvalmiustarpeet. Tätä varten yhteisön varoja siirretään 560 miljoonaa euroa vuoden 2003 talousarviosta vuodelle 2002. - Peltokasvijärjestelmän mukaisesti kesannolle jätetyn maan rehunviljelyyn on annettu lupa jo 9. elokuuta 2002 alkaen sillä edellytyksellä, että vähintään 33 prosenttia tilan rehualasta on jäänyt tulvan alle Saksan, Itävallan, Irlannin ja Yhdistyneen kuningaskunnan tietyillä alueilla. - Itävallan tapauksessa komissio on päättänyt antaa myydä 30 600 tonnia interventiovarastossa olevaa viljaa 50 eurolla tonnilta (lähes puoleen hintaan normaalihintaan verrattuna) eläintuottajille tulvan aiheuttamien rehumenetysten korvaamiseksi. - Komissio hyväksyy joustavan ja nopean menettelyn, jotta asianomaiset jäsenvaltiot ja alueet voisivat käyttää jäljellä olevia yhteisön varoja maa- ja metsätalouden kapasiteetin palauttamiseen. Nämä varat kanavoidaan maaseudun kehittämisohjelmien kautta. Komissio on valmis tarkastelemaan komission nykyisten täytäntöönpanosäännösten hallinnollisten vaatimusten joustavuuden lisäämistä. - Komissio valmistelee ehdotusta Sapard-asetuksen(2) (ehdokasvaltioiden maaseudun kehittämisen väline liittymistä edeltävänä aikana) muuttamisesta katastrofeista kärsineiden alueiden osalta. Tuki-intensiteetti (julkisen tuen enimmäismäärä) on tarkoitus nostaa 50 prosentista 75 prosenttiin ja yhteisön yhteisrahoituksen osuus 75 prosentista 85 prosenttiin. Komissio on valmis tarkastelemaan joustavalla tavalla tulvasta kärsineiden jäsenvaltioiden ja ehdokasvaltioiden uusia pyyntöjä maatalouden ja maaseutualueiden tukemisesta. (1) KOM(2002) 481 lopullinen. (2) Neuvoston asetus (EY) N:o 1268/1999, annettu 21 päivänä kesäkuuta 1999, yhteisön tuesta maataloutta ja maaseudun kehittämistä koskeville liittymistä valmisteleville toimenpiteille jäsenyyttä hakeneissa Keski- ja Itä-Euroopan maissa liittymistä edeltävänä aikana, EYVL L 161, 26.6.1999.